b'\n_START_ARTICLE_\nCamelCase\n_START_PARAGRAPH_\nCamelCase tai CamelCaps on termi, jolla viitataan tapaan kirjoittaa useista sanoista koostuvat hypertekstilinkit (er\xc3\xa4iss\xc3\xa4 wikeiss\xc3\xa4) sek\xc3\xa4 muuttujien, funktioiden, metodien tai luokkien nimet siten, ett\xc3\xa4 sanat on kirjoitettu yhteen isoin alkukirjaimin. Nimitys CamelCase juontuu tavasta, jolla suuret kirjaimet nousevat esiin sanassa kuin kamelin kyttyr\xc3\xa4t. Termille ei ole vakiintunutta suomennosta. Tietokirjailija Jukka Korpela on ehdottanut k\xc3\xa4\xc3\xa4nn\xc3\xb6kseksi \xe2\x80\x9dkaravaanityyli\xc3\xa4\xe2\x80\x9d perustellen, ett\xc3\xa4 \xe2\x80\x9dmielikuva on selvempi, jos ajatellaan jonoa eli karavaania, jossa on mukana kameleita\xe2\x80\x9d._NEWLINE_Esimerkiksi kahden luvun tulon laskeva funktio voitaisiin nimet\xc3\xa4 LaskeLukujenTulo. Toinen mahdollinen tapa olisi korvata v\xc3\xa4lily\xc3\xb6nnit alaviivoin, t\xc3\xa4ll\xc3\xb6in nimeksi tulisi laske_lukujen_tulo. CamelCase-tyyppist\xc3\xa4 nime\xc3\xa4misk\xc3\xa4yt\xc3\xa4nt\xc3\xb6\xc3\xa4 suositaan esimerkiksi C++:ssa ja Javassa sek\xc3\xa4 joissakin muissa ohjelmointikieliss\xc3\xa4. Ensimm\xc3\xa4inen sana voidaan kirjoittaa joko pienell\xc3\xa4 tai isolla alkukirjaimella, t\xc3\xa4m\xc3\xa4 riippuu valitusta k\xc3\xa4yt\xc3\xa4nn\xc3\xb6st\xc3\xa4 tai sen voi m\xc3\xa4\xc3\xa4ritell\xc3\xa4 k\xc3\xa4ytetty tyyliohje tai laatuk\xc3\xa4sikirja, joka m\xc3\xa4\xc3\xa4rittelee ohjelmakoodissa k\xc3\xa4ytetyt nime\xc3\xa4miss\xc3\xa4\xc3\xa4nn\xc3\xb6t._NEWLINE_Ohjelmakoodin kirjoitustapana levinnyt CamelCase on sittemmin tullut osaksi my\xc3\xb6s kaupalliseen k\xc3\xa4ytt\xc3\xb6\xc3\xb6n tuotteiden ja yritysten nimiin. Vaikka CamelCase-kirjoitusta on esiintynyt mainoksissa ja yritysten nimiss\xc3\xa4 jossakin m\xc3\xa4\xc3\xa4rin jo kauan ennen ohjelmoinnin yleistymist\xc3\xa4, siit\xc3\xa4 tuli 2000-luvun vaihteessa mainosmaailmassa suoranainen buumi. Hyv\xc3\xa4ss\xc3\xa4 kielenk\xc3\xa4yt\xc3\xb6ss\xc3\xa4 sit\xc3\xa4 kuitenkin v\xc3\xa4ltet\xc3\xa4\xc3\xa4n niin suomessa kuin englannissakin.'